На основу члана 43 став 1 тачка 4 Закона о запошљавању и осигурању за случај незапослености („Сл. гласник РС“, бр. 36/09, 88/10 и 38/15), члана 30 Закона о професионалној рехабилитацији и запошљавању особа са инвалидитетом („Сл. гласник РС“, бр. 36/09 и 32/13) и чл. 42 и 129 Правилника о критеријумима, начину и другим питањима од значаја за спровођење мера активне политике запошљавања („Сл. гласник РС“, бр. 102/15 и 5/17) и чланa 4. Споразума о регулисању међусобних права и обавеза у реализацији мера или програма АПЗ-а између општине Пријепоље и НСЗ-Филијале Пријепоље за 2017.годину број 3507-101-4/2017 од 04.05.2017.године a у складу са Националним акционим планом запошљавања за 2017. годину

**НАЦИОНАЛНА СЛУЖБА ЗА ЗАПОШЉАВАЊЕ**

**У сарадњи са општином Пријепоље**

**Расписује**

**ЈАВНИ ПОЗИВ НЕЗАПОСЛЕНИМА ЗА ДОДЕЛУ СУБВЕНЦИЈЕ ЗА САМОЗАПОШЉАВАЊЕ У 2017. ГОДИНИ**

**I ОСНОВНЕ ИНФОРМАЦИЈЕ**

Субвенција за самозапошљавање намењена је незапосленима који се воде на евиденцији Националне службе за запошљавање Филијале Пријепоље (у даљем тексту: Национална служба) и имају завршену обуку за започињање сопственог посла.

Субвенција за самозапошљавање додељује сеу једнократном износу од **180.000,00 динара**, односно **200.000,00 динара** у случају самозапошљавања вишкова запослених **или 220.000,00 динара за незапослене особе са инвалидитетом,** ради оснивања радње, задруге или другог облика предузетништва, као и оснивања привредног друштва, са седиштем у Пријепољу, уколико оснивач заснива у њему радни однос.

Незапослени који оствари право на субвенцију за самозапошљавање у обавези је да обавља регистровану делатност и измирује обавезе по основу доприноса за обавезно социјално осигурање најмање **12 месеци**, почев од дана отпочињања обављања делатности.

Право на субвенцију може се остварити и удруживањем више незапослених, оснивањем привредног друштва ради самозапошљавања. Уколико се више незапослених удружи, у складу са законом, свако лице појединачно подноси захтев за самозапошљавање и остваривање права на субвенцију од 180.000,00 динара, односно 220.000,00 динара у случају када су подносиоци захтева особе са инвалидитетом.

У случају да се два и више лица из категорије вишкова запослених удружи ради оснивања привредног друштва, у складу са законом, уколико оснивачи заснивају у њему радни однос субвенција се одобрава у једнократном износу од 200.000,00 динара по кориснику, а уколико се у року од три месеца од дана уплате средстава доставе докази кумулативно о утрошку одобрене субвенције и најмање 20% износа средстава додељених по основу отпремнине, кориснику се може одобрити додатних 40.000,00 динара у складу са расположивим финансијским средствима за ову намену за 2017. годину.

**Пре укључивања у програм Национална служба врши проверу испуњености законских и услова овог јавног позива за незапослено лице.**

Средства додељена по основу субвенције за самозапошљавање су de minimis државна помоћ.

**II УСЛОВИ ЗА ПОДНОШЕЊЕ ЗАХТЕВА**

Право на субвенцију за самозапошљавање незапослено лице **не може** да оствари:

* + за обављање делатности које се не финансирају, према списку делатности који је саставни део јавног позива;
  + за обављање послова/делатности за које је решењем о инвалидности или решењем о процени радне способности и могућности запослења или одржања запослења утврђено да особа са инвалидитетом не може да их обавља;
  + за оснивање удружења;
  + ако је остварило право на исплату новчане накнаде у једнократном износу за самозапошљавање и
  + ако је већ користило субвенцију за самозапошљавање која је делом или у целости финансирана средствима Националне службе.

Право на доделу субвенције за самозапошљавање незапослено лице **може да оствари под условом** да је:

* + пријављено на евиденцију незапослених Националне службе Филијала Пријепоље,
  + завршило обуку из предузетништва по плану и програму обуке у организацији Националне службе или друге одговарајуће организације,
  + измирило раније уговорне и друге обавезе према Националној служби, осим за обавезе чија је реализација у току, уколико исте редовно измирује и
  + у дозвољеном оквиру опредељеног износа за de minimis државну помоћ у текућој фискалној години и претходне две фискалне године, у складу са Уредбом о правилима за доделу државне помоћи.

У току трајања Јавног позива незапослено лице може само једном поднети захтев за доделу субвенције за самозапошљавање.

**III ПОДНОШЕЊЕ ЗАХТЕВА**

**Документација** **за подношење захтева:**

* + попуњен захтев са бизнис планом на прописаном обрасцу Националне службе;
  + доказ о завршеној обуци, уколико није завршена у организацији Националне службе;
  + обавештење подносиоца захтева о раније примљеној државној помоћи мале вредности, на прописаном обрасцу Националне службе;
  + доказ о власништву пословног простора, уколико подносилац захтева располаже истим и
  + доказ о власништву опреме, уколико подносилац захтева располаже истим.

У случају када је подносилац захтева особа са инвалидитетом, потребно је доставити и решење о инвалидности или процени радне способности и могућности запослења или одржања запослења.

Национална служба задржава право да тражи и друге доказе релевантне за одлучивање о захтеву подносиоца.

**Начин подношења захтева**

Захтев са бизнис планом, у два примерка, подноси се надлежној организационој јединици Национaлне службе (Филијала Пријепоље), према месту пребивалишта, односно боравишта, непосредно или путем поште, на прописаном обрасцу који се може добити у Филијали Пријепоље Национaлне службе или преузети са сајта Националне службе - www.nsz.gov.rs.

**IV ДОНОШЕЊЕ ОДЛУКЕ**

Одлука о одобравању субвенције за самозапошљавање доноси се на основу ранг-листе, а након провере испуњености услова Јавног позива и приложене документације и бодовања поднетог захтева са бизнис планом, у року од 30 дана од дана истека јавног позива. Изузетно, захтеви који испуњавају услове јавног позива, а по којима није позитивно одлучено у наведеном року, могу бити поново узети у разматрање уколико се за то стекну услови**. Лице је у обавези да региструје, односно отпочне обављање регистроване делатности након донете одлуке, а најкасније до датума потписивања уговора.**

Одлуку о одобравању субвенције за самозапошљавање доноси директор филијале Националне службе по овлашћењу директора Националне службе или други запослени којег овласти директор Националне службе у сарадњи са председником општине Пријепоље.

Списак одобрених субвенција за самозапошљавање објављује се на огласној табли Филијале Пријепоље.

|  |  |  |  |
| --- | --- | --- | --- |
| **БОДОВНА ЛИСТА - СУБВЕНЦИЈA ЗА САМОЗАПОШЉАВАЊЕ** | | | |
| **Критеријуми** | | | **Број бодова** |
| 1. Развијеност јединице локалне самоуправе на чијој територији подносилац захтева планира обављање делатности\* | | Четврта група јединица локалне самоуправе и девастирана подручја | 10 |
| Трећа група јединица локалне самоуправе | 5 |
| Прва и друга група јединица локалне самоуправе | 0 |
| 2. Планирана врста делатности | | Производња и производно занатство, здравствене и интелектуалне услуге | 15 |
| Услужно занатство и остале услужне делатности и грађевинарство | 8 |
| Хотели, ресторани и остале угоститељске услуге | 6 |
| Остало | 0 |
| 3. Категорија лица | | Категорије теже запошљивих лица \*\* | до 35 |
| Остала лица | 0 |
| 4. Потребни ресурси за отпочињање обављања сопственог посла | Пословни простор | Пословни простор у власништву /  Није потребан пословни простор за обављање делатности\*\*\* | 5 |
| Опрема | Вредност опреме у власништву најмање у висини субвенције | 10 |
| Вредност опреме у власништву износи од 75% до 99,99% од висине субвенције | 5 |
| **МАКСИМАЛАН БРОЈ БОДОВА** | | | **75** |

\*Критеријум „Развијеност јединице локалне самоуправе на чијој територији подносилац захтева планира обављање делатности“ се утврђује уредбом Владе Републике Србије која важи у тренутку објаве Јавног позива.

\*\*Критеријум „Категорије теже запошљивих лица“ се утврђују на основу Националног акционог плана запошљавања за 2017. годину („Сл. гласник РС“, број 92/16). Припадност категорији теже запошљивих лица се утврђује на основу података из евиденције Националне службе и достављених доказа. **Приликом бодовања категорија теже запошљивих лица додељују се за сваку категорију 3 бода, односно 5 бодова за приоритетне категорије, а то су: млади до 30 година старости, а посебно млади до 30 година старости са статусом деце палих бораца и млади до 30 година старости који су имали/имају статус деце без родитељског старања, вишкови запослених, Роми, особе са инвалидитетом, жене, жртве трговине људима и жртве породичног насиља.**

\*\*\*Делатности за које није потребан пословни простор су дефинисане Правилником о одређивању делатности за чије обављање није потребан посебан простор („Сл. гласник РС“, број 9/96).

Уколико постоји већи број захтева са истим бројем бодова, предност ће се дати захтевима који имају више бодова по појединачним критеријумима, и то следећим редоследом: категоријa лица, планирана врста делатности и потребни ресурси за отпочињање обављања делатности. Уколико постоји већи број захтева са истим бројем бодова по појединачним критеријумима, одлучиваће се по редоследу подношења захтева.

**V ЗАКЉУЧИВАЊЕ УГОВОРА**

Директор филијале Националне службе по овлашћењу директора Националне службе или други запослени којег овласти директор Националне службе, председник општине и подносилац захтева у року од 45 дана од дана доношења одлуке закључују уговор којим се уређују међусобна права и обавезе и на основу кога се врши исплата средстава. Изузетно, уколико од датума доношења одлуке до краја календарске године има мање од 45 дана, уговор се закључује до краја те календарске године.

**Документација** **за закључивање уговора:**

* + фотокопија решења надлежног органа о упису у регистар, уколико ниje регистрован у АПР;
  + фотокопија потврдe о извршеној регистрацији код Пореске управе (образац РЕГ);
  + фотокопија потврде о извршеној пријави на обавезно социјално осигурање;
  + фотокопија картона депонованих потписа код пословне банке;
  + фотокопија/очитана лична карта подносиоца захтева;
  + средства обезбеђења уговорних обавеза;
  + фотокопија/очитана лична карта жиранта и
  + други докази у зависности од статуса жиранта.

**Средства обезбеђења уговорних обавеза**

Приликом закључивања уговора лице је дужно да као средство обезбеђења уговорних обавеза достави две истоветне бланко менице корисника средстава са два жиранта и меничним овлашћењима.

Жирант може бити свако пословно способно физичко лице које има редовна месечна примања на име зараде или пензије, као и физичко лице које самостално обавља своју делатност (предузетник), односно лице које самостално обавља делатност у складу са посебним законом (нпр. адвокат, нотар, јавни извршитељ и сл.).

**VI ОБАВЕЗЕ ИЗ УГОВОРА**

Корисник субвенције дужан је да:

* + обавља регистровану делатност у регистрованом седишту (Пријепоље) и измирује обавезе по основу доприноса за обавезно социјално осигурање најмање 12 месеци, почев од дана отпочињања обављања делатности;
  + омогући праћење реализације и достави доказе о реализацији уговорне обавезе Националној служби и
  + обавести Националну службу о свим променама које су од значаја за реализацију уговора, у року од 8 дана од дана настанка промене.

У случају неиспуњења или делимичног испуњења обавеза из уговора, корисник субвенције је у обавези да врати цео или сразмерни износ исплаћених средстава увећан за законску затезну камату.

Уколико корисници субвенције из категорије вишкова запослених који су удружени ради оснивања привредног друштва у складу са законом, у року од три месеца од дана уплате средстава доставе појединачни захтев о додели додатних средстава са доказима о кумулативном утрошку одобрене субвенције и најмање 20% износа средстава додељених по основу отпремнине, кориснику се анексом уговора може одобрити додатних 40.000,00 динара, у складу са расположивим финансијским средствима за ову намену за 2017. годину.

**VII ОСТАЛЕ ИНФОРМАЦИЈЕ**

Информације о програму, делатностима које не могу бити субвенционисане и степену развијености општина у Републици Србији могу се добити у организационој јединици Националне службе Филијали Пријепоље, преко телефона 033-719-038 или на сајту [www.nsz.gov.rs](http://www.nsz.gov.rs).

Tабела са приказом развијености општина у Републици Србији и списак делатности које не могу бити субвенционисане доступни су у организационој јединици Националне службе и на сајту [www.nsz.gov.rs](http://www.nsz.gov.rs)

Јавни позив је отворен од дана објављивања 29.06.2017.године, а последњи рок за подношење захтева са бизнис планом је 31.08.2017. године.